RAPPORT FRA KOMMISSIONEN TIL EUROPA-PARLAMENTET OG RÅDET



om udøvelse af de delegerede beføjelser, der tillægges Kommissionen i henhold til Europa-Parlamentets og Rådets forordning (EU) nr. 995/2010 af 20. oktober 2010 om fastsættelse af krav til virksomheder, der bringer træ og træprodukter i omsætning (EU's forordning om træ)

1. Indledning

Forordning (EU) nr. 995/2010 (i det følgende benævnt "EU's forordning om træ" eller "forordningen") bekæmper omsætning på det indre marked af ulovligt fældet træ og træprodukter fremstillet heraf. Forordningen er en del af handlingsplanen for retshåndhævelse, god forvaltningspraksis og handel på skovbrugsområdet (FLEGT), der er EU's politiske instrument til at bekæmpe ulovlig skovhugst og handel i forbindelse hermed. Den bidrager også til at reducere emissionerne fra skovrydning og skovforringelse og til at bevare skovene, sikre bæredygtig skovforvaltning og forøge skovenes kulstoflagre i udviklingslandene på grundlag af "Warsaw Framework for REDD+".

EU's forordning om træ indfører tre forpligtelser. For det første forbydes omsætning i EU af ulovligt fældet træ og træprodukter fremstillet heraf. For det andet har markedsdeltagere, der er defineret som "virksomheder, der bringer træ eller træprodukter i omsætning på det indre marked for første gang", pligt til at udvise "due diligence" for at sikre, at det træ, der indgår i deres produkter, er lovligt fældet. For det tredje har forhandlere gennem hele forsyningskæden pligt til at føre et register over deres leverandører og deres kunder for at gøre det muligt at spore det træ og de træprodukter, der bringes i omsætning. Forordningen dækker en bred vifte af træ og træprodukter, der er anført i bilaget ved brug af koderne i EU's kombinerede nomenklatur. Den indeholder bestemmelser om Kommissionens anerkendelse af "overvågningsorganer", der har til formål at hjælpe virksomhederne med at opfylde deres forpligtelser.

EU's forordning om træ blev vedtaget i december 2010 og trådte i kraft den 3. marts 2013. I denne periode vedtog Kommissionen to ikkelovgivningsmæssige retsakter. Den første er Kommissionens gennemførelsesforordning (EU) nr. 607/2012 af 6. juli 2012 om de nærmere regler for due diligence-ordningen samt hyppigheden og arten af tilsynet med overvågningsorganer, der blev vedtaget i henhold til artikel 18, stk. 2, i EU's forordning om træ og artikel 5 og 7 i afgørelse 1999/468/EF om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen. Den anden er Kommissionens delegerede forordning (EU) nr. 363/2012 af 23. februar 2012 om procedureregler for anerkendelse og inddragelse af anerkendelse af overvågningsorganer i henhold til forordning (EU) nr. 995/2010 . I EU's forordning om træ (artikel 15, stk. 1) er det fastsat, at Kommissionen aflægger rapport vedrørende de delegerede beføjelser; denne rapport fokuserer derfor specifikt på den delegerede forordning (EU) nr. 363/2012.

2. Retsgrundlag

Som tidligere nævnt er denne rapport påkrævet i henhold til artikel 15, stk. 1, i EU's forordning om træ. I henhold til denne bestemmelse tillægges Kommissionen delegationsbeføjelser i en periode på syv år fra den 2. december 2010, og Kommissionen pålægges at aflægge rapport vedrørende de delegerede beføjelser senest tre måneder inden udløbet af en treårig periode efter datoen for anvendelsen af forordningen, hvilket vil sige december 2015, da forordningen trådte i kraft den 3. marts 2013.

3. Udøvelse af de delegerede beføjelser

I henhold til EU's forordning om træ kan Kommissionen vedtage delegerede retsakter vedrørende yderligere risikovurderingskriterier, der måtte være nødvendige for at supplere dem, som allerede er fastsat i forordningen (artikel 6, stk. 3), vedrørende supplering af procedurereglerne for anerkendelse og inddragelse af anerkendelse af overvågningsorganer samt ændring af dem, hvis erfaringerne nødvendiggør det (artikel 8, stk. 7), og vedrørende den liste over træ og træprodukter, som EU's forordning om træ finder anvendelse på (artikel 14).

Kommissionen har vedtaget en delegeret retsakt, nemlig Kommissionens delegerede forordning (EU) nr. 363/2012 af 23. februar 2012 om procedureregler for anerkendelse og inddragelse af anerkendelse af overvågningsorganer. Udøvelsen af denne beføjelse imødekommer behovet for at supplere betingelserne og procedurereglerne for anerkendelse og inddragelse af anerkendelse af overvågningsorganer.

3.1 Delegeret retsakt, der supplerer forordning (EU) nr. 995/2010

I henhold til artikel 8, stk. 1, i EU's forordning om træ er et overvågningsorgan bemyndiget til at opretholde og evaluere en due diligence-ordning, at give virksomheder ret til at anvende den, at kontrollere, at due diligence-ordningen anvendes korrekt, og at træffe passende foranstaltninger, i tilfælde af at en virksomhed forsømmer at anvende den korrekt. I artikel 8, stk. 2, i EU's forordning om træ er desuden fastsat de krav, som en ansøger skal opfylde for at kunne ansøge om anerkendelse som overvågningsorgan. I henhold til denne bestemmelse vil Kommissionen, såfremt ansøgeren opfylder kravene, anerkende ansøgeren som overvågningsorgan efter at have hørt den pågældende medlemsstat.

I henhold til artikel 8, stk. 4, foretager de kompetente myndigheder tilsyn med de overvågningsorganer, der opererer på deres retsområde, for at kontrollere, at overvågningsorganerne varetager de funktioner og opfylder de krav, der er fastlagt i artikel 8, stk. 1 og 2, i EU's forordning om træ, og i henhold til artikel 8, stk. 5, underretter den kompetente myndighed Kommissionen, hvis et overvågningsorgan enten ikke længere varetager funktionerne eller ikke længere opfylder kravene. Kommissionen inddrager anerkendelsen af et overvågningsorgan, navnlig på grundlag af de oplysninger, der er indgivet i henhold til forordningens artikel 8, stk. 5, hvis det pågældende overvågningsorgan ikke opfylder de krav, der er fastlagt i artikel 8, stk. 1 og 2.